
Situaţiile deosebite în care pot fi acordate ajutoare de urgenţă şi/sau ajutoare comunitare din bugetul local 
Art.1. Pentru situaţii de dificultate şi pentru prevenirea sau reducerea riscului de sărăcie şi excluziune socială ale unuia sau mai multor membri din familie a căror nevoie identificată constituie o situaţie particulară şi necesită intervenţie individualizată, de la bugetul local pot fi acordate următoarele tipuri de ajutoare:
a) ajutoare de urgenţă familiilor sau persoanelor singure aflate în situații de necesitate cauzate de calamităţi naturale, incendii, accidente, epidemii, epizootii, precum şi pentru alte situaţii de dificultate temporară care pot conduce la apariţia sau sporirea riscului de excluziune socială;;
b) ajutoare de înmormântare în cazul decesului unei persoane:
· fără venituri sau ale cărei venituri sunt până la nivelul salariului minim brut pe economie;
· fără susținători legali sau ai cărei susținători legali realizează venituri până la nivelul salariului minim brut pe economie;
· fără adăpost;
· cadavru neidentificat.
c) ajutoare comunitare în bani sau în natură persoanelor singure şi familiilor aflate în situaţii de dificultate, pe baza nevoilor identificate prin anchetă socială.

Art.2. Situaţiile în care pot fi acordate ajutoare comunitare din bugetul local pot fi:
(1) Pentru facilitarea accesului la asistenţă medicală a persoanelor aflate în risc de sărăcie şi excluziune socială, persoanele care suferă de boli grave dovedite cu acte medicale de specialitate ce necesită investigații medicale, intervenții chirurgicale, tratament medical de specialitate, proceduri de recuperare medicală în urma unor boli grave (postoperatorii, oncologice, post AVC, etc.), asigurarea medicamentelor, procurarea unor dispozitive medicale, acoperirea totală sau parțială a costurilor cu internarea în unități de asistență medico-socială,  etc.
(2) Acordarea de ajutoare materiale şi/sau financiare destinate reabilitării locuinţelor proprietatea persoanelor aflate în risc de sărăcie şi excluziune socială;
(3) Subvenţionarea, integrală sau parţială, pentru plata chiriei;
(4) Construcția sau reabilitarea locuințelor aflate în stare avansată de degradare;
(5)  Construcţia sau amenajarea de spaţii ce asigură găzduirea, pe perioadă determinată, a persoanelor fără adăpost;
(6) Acoperirea unei părți din datoriile pe care le au unele persoane sau familii beneficiare de venit minim de incluziune la utilitățile de strictă necesitate (apă curentă, energie electrică, gaze naturale) şi/sau suportarea în tot sau în parte de la bugetul local a cheltuielilor cu branşarea locuințelor la aceste utilități în cazul unor persoane sau familii aflate în situație de dificultate temporară. ;
(7) În alte cazuri ce se pot ivi referitoare la evenimente neprevăzute.

Art.3 Ajutoarele de urgență şi ajutoarele de înmormântare se acordă prin dispoziția primarului localității, iar ajutoarele comunitare se acordă prin hotărâre a Consiliului local al oraşului Boldeşti-Scăeni, în limita fondurilor disponibile cu această destinație în bugetul local.

